text: Intet monopol til det kristne kors
  10 januar 2014 kl. 13.32
  Kristendommen skal ikke hæves over andre religioner, siger regionspolitiker i debatten om religiøse symboler på sygehusene.
  Når sørgende går i sygehusets kapel, skal de finde det rum, der passer til deres religion. Det mener Kristian Grønbæk Andersen, der er Regionsrådsmedlem for Radikale Venstre i Region Syddanmark.
  Dermed erklærer han sig uenig med venstrepolitikeren Bo Libergren, der tidligere har udtalt, at korset er vigtigst.
  -Folkekirkens særstatus i grundloven giver den ikke monopol på et religiøst rum på sygehusene, skriver Kristian Grønbæk Andersen til TV SYD.
  -Mange mennesker har et ønske om en religiøs ceremoni i forbindelse med dødsfald eller formodning om snarlig dødsfald. Jeg tror at dette ønske eksisterer uafhængig af, om man er lutheraner, katolik, jøde, muslim, hindu, buddhist eller noget helt andet, forklarer Kristian Grønbæk Andersen.
  Regionspolitikeren foreslår, at sygehuset enten kan have ét rum med mobile symboler, eller flere rum til hver sin religion.
  